CELEX: 32015D0632
Language: el
Date: 2015-04-20 00:00:00
Title: Απόφαση (EE) 2015/632 του Συμβουλίου, της 20ής Απριλίου 2015, για την κατάργηση της απόφασης 77/706/ΕΟΚ του Συμβουλίου περί καθορισμού κοινοτικού στόχου μειώσεως της καταναλώσεως πρωτογενούς ενεργείας σε περίπτωση δυσχερειών εφοδιασμού σε αργό πετρέλαιο και προϊόντα πετρελαίου, και της απόφασης 79/639/ΕΟΚ της Επιτροπής περί του τρόπου εφαρμογής της αποφάσεως 77/706/ΕΟΚ του Συμβουλίου

23.4.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 104/12
            
         ΑΠΌΦΑΣΗ (EE) 2015/632 ΤΟΥ ΣΥΜΒΟΥΛΊΟΥ
   της 20ής Απριλίου 2015
   για την κατάργηση της απόφασης 77/706/ΕΟΚ του Συμβουλίου περί καθορισμού κοινοτικού στόχου μειώσεως της καταναλώσεως πρωτογενούς ενεργείας σε περίπτωση δυσχερειών εφοδιασμού σε αργό πετρέλαιο και προϊόντα πετρελαίου, και της απόφασης 79/639/ΕΟΚ της Επιτροπής περί του τρόπου εφαρμογής της αποφάσεως 77/706/ΕΟΚ του Συμβουλίου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 122 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με την απόφαση 77/706/ΕΟΚ (1), το Συμβούλιο αποφάσισε να καθιερώσει μηχανισμό για τον καθορισμό κοινοτικού στόχου μείωσης της κατανάλωσης πρωτογενούς ενέργειας σε περίπτωση δυσχερειών εφοδιασμού σε αργό πετρέλαιο και προϊόντα πετρελαίου.
            
         
               (2)
            
            
               Με την απόφαση 79/639/ΕΟΚ (2), η Επιτροπή θέσπισε λεπτομερείς κανόνες για την εφαρμογή της απόφασης 77/706/ΕΟΚ του Συμβουλίου.
            
         
               (3)
            
            
               Οι αποφάσεις 77/706/ΕΟΚ και 79/639/ΕΟΚ θεσπίζουν πολύπλοκες διαδικασίες, οι οποίες συνεπάγονται σημαντικό διοικητικό φόρτο τόσο για τα κράτη μέλη όσο και την Επιτροπή, καθώς και διάφορες υποχρεώσεις υποβολής εκθέσεων. Οι εν λόγω διαδικασίες δεν τέθηκαν ποτέ σε πρακτική εφαρμογή.
            
         
               (4)
            
            
               Σε περίπτωση διακοπής του εφοδιασμού σε αργό πετρέλαιο και προϊόντα πετρελαίου, τα αποθέματα έκτακτης ανάγκης μπορούν να αναπληρώσουν τις ελλείπουσες ποσότητες γρήγορα και αποτελεσματικά, χωρίς να διαταραχθεί η οικονομική δραστηριότητα ή να παρεμποδισθεί η κινητικότητα. Ως εκ τούτου, τα αποθέματα έκτακτης ανάγκης θεωρούνται τώρα ως το κυριότερο μέσο αντιμετώπισης ενδεχόμενης διακοπής εφοδιασμού.
            
         
               (5)
            
            
               Επιπλέον, η οδηγία 2009/119/ΕΚ του Συμβουλίου (3) θεσπίζει ενισχυμένο πλαίσιο για τα αποθέματα έκτακτης ανάγκης, ώστε να εξασφαλισθεί η διαθεσιμότητα και η φυσική προσβασιμότητα και να καθορισθούν οι όροι χρήσης τους.
            
         
               (6)
            
            
               Η οδηγία 2009/119/ΕΚ απαιτεί επίσης να θεσπίσουν τα κράτη μέλη διαδικασίες προκειμένου να επιβάλουν γενικούς ή ειδικούς περιορισμούς στην κατανάλωση, μεταξύ άλλων, με τη διάθεση προϊόντων πετρελαίου σε ορισμένες ομάδες χρηστών κατά προτεραιότητα.
            
         
               (7)
            
            
               Η Επιτροπή του προγράμματος ελέγχου της καταλληλότητας και της αποτελεσματικότητας επανεξετάζει συστηματικά τις ενωσιακές νομοθετικές πράξεις προκειμένου να εντοπίζει δυνατότητες απλούστευσης και μείωσης του κανονιστικού φόρτου.
            
         
               (8)
            
            
               Οι αποφάσεις 77/706/ΕΟΚ και 79/639/ΕΟΚ θα πρέπει συνεπώς να καταργηθούν,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι αποφάσεις 77/706/ΕΟΚ και 79/639/ΕΟΚ καταργούνται.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Λουξεμβούργο, 20 Απριλίου 2015.
      
         
            Για το Συμβούλιο
         
         
            Ο Πρόεδρος
         
         J. DŪKLAVS
      
   
   
      (1)  Απόφαση 77/706/ΕΟΚ του Συμβουλίου, της 7ης Νοεμβρίου 1977, περί καθορισμού κοινοτικού στόχου μειώσεως της καταναλώσεως πρωτογενούς ενεργείας σε περίπτωση δυσχερειών εφοδιασμού σε αργό πετρέλαιο και προϊόντα πετρελαίου (ΕΕ L 292 της 16.11.1977, σ. 9).
   
      (2)  Απόφαση 79/639/ΕΟΚ της Επιτροπής, της 15ης Ιουνίου 1979, για τη θέσπιση λεπτομερών κανόνων για την εφαρμογή της απόφασης 77/706/ΕΟΚ του Συμβουλίου (ΕΕ L 183 της 19.7.1979, σ. 1).
   
      (3)  Οδηγία 2009/119/ΕΚ του Συμβουλίου, της 14ης Σεπτεμβρίου 2009, σχετικά με υποχρέωση διατήρησης ενός ελάχιστου επιπέδου αποθεμάτων αργού πετρελαίου ή/και προϊόντων πετρελαίου από τα κράτη μέλη (ΕΕ L 265 της 9.10.2009, σ. 9).